**BENDRADARBIAVIMO SUTARTIS**

**DĖL VISUOMENĖS SVEIKATOS PRIEŽIŪROS PASLAUGŲ ORGANIZAVIMO**

2010 m. gruodžio 28 d. Nr. J3-9

Palangos miesto savivaldybė, atstovaujama Palangos miesto savivaldybės mero Vytauto Stalmoko, veikiančio pagal Palangos miesto savivaldybės tarybos 2010 m. lapkričio 25 d. sprendimo Nr. T2-324 įgaliojimą, ir Klaipėdos miesto savivaldybė, atstovaujama Klaipėdos miesto savivaldybės mero Rimanto Taraškevičiaus, veikiančio pagal Klaipėdos miesto savivaldybės tarybos 2010 m. gruodžio 23 d. sprendimo Nr. T2-354 įgaliojimą (toliau abi kartu – Šalys), siekdamos užtikrinti priimtinas ir prieinamas visuomenės sveikatos priežiūros paslaugas Palangos miesto savivaldybės gyventojams, sudarė šią bendradarbiavimo sutartį (toliau tekste – Sutartis).

**I. SUTARTIES DALYKAS**

1. Palangos miesto ir Klaipėdos miesto savivaldybių bendradarbiavimas organizuojant visuomenės sveikatos priežiūros paslaugų teikimą Palangos miesto savivaldybės gyventojams pagal Sutartyje nustatytas sąlygas.

**II. ŠALIŲ ĮSIPAREIGOJIMAI**

2. Klaipėdos miesto savivaldybė įsipareigoja:

2.1. pavestibiudžetinei įstaigai Klaipėdos miesto savivaldybės visuomenės sveikatos biurui (toliau tekste – Biuras) organizuoti visuomenės sveikatos priežiūros paslaugų teikimą Palangos miesto savivaldybėje;

2.2. pavesti Biurui kasmet sudaryti sutartį su Palangos miesto savivaldybės administracija dėl konkrečių veiklų organizuojant visuomenės sveikatos priežiūros paslaugų teikimą Palangos miesto savivaldybės gyventojams (visuomenės sveikatos stebėsenos (monitoringo) vykdymas pagal parengtą stebėsenos programą; tikslinių savivaldybės sveikatos programų rengimas, dalyvavimas įgyvendinant valstybines visuomenės sveikatos strategijas ir programas; koordinavimas veiklos visuomenės sveikatos priežiūros specialistų, dirbančių bendrojo lavinimo mokyklose, sveikatos specialistų, dirbančių ikimokyklinio ugdymo įstaigose; alkoholio, tabako ir psichoaktyvių medžiagų vartojimo, neinfekcinių ligų, nelaimingų atsitikimų ir traumų, užkrečiamųjų ligų, jonizuojančiosios ir nejonizuojančiosios spinduliuotės poveikio visuomenės sveikatai profilaktikos organizavimas, dalyvavimas vykdant psichikos sveikatos stiprinimo veiklą ir susirgimų profilaktiką) ir finansavimo;

2.3. užtikrinti Biuro veiklos tęstinumą;

2.4. teikti informaciją ir konsultacijas, reikalingas Sutarčiai įgyvendinti.

3. Palangos miesto savivaldybė įsipareigoja:

3.1. garantuoti, kad Biurui bus laiku pervedamos lėšos visuomenės sveikatos priežiūros paslaugoms, pagal Sutarties 2.2 punkte sudarytas sutartis, teikti;

3.2. teikti Klaipėdos miesto savivaldybei informaciją ir konsultacijas, reikalingas Sutarčiai įgyvendinti;

3.3. suteikti Biuro darbuotojams patalpas, reikalingas susitikimams su bendruomenės nariais organizuoti;

3.4. kontroliuoti paslaugų teikimo eigą ir lėšų panaudojimą.

4. Informacija ir konsultacijos, susijusios su šios Sutarties vykdymu, teikiamos nemokamai. Informacijos teikimo būdai ir formos nustatomi Šalių susitarimu. Informacija kitiems subjektams platinama tik Šalims raštiškai pritarus.

**III. SUTARTIES GALIOJIMO IR JOS NUTRAUKIMO SĄLYGOS**

5. Sutartis įsigalioja ją pasirašius abiem Šalims ir galioja iki 2014 m. gruodžio 31 d.Sutartis gali būti pratęsiama Šalių susitarimu.

6. Sutarties sąlygos privalomos abiem Šalims, jos gali būti pakeistos, papildytos abiejų Šalių raštišku susitarimu, kuris tampa sudėtine šios Sutarties dalimi.

7. Sutartis gali būti nutraukiama:

7.1. Klaipėdos miesto savivaldybės iniciatyva, kai Palangos miesto savivaldybė laiku neužtikrina reikiamo lėšų kiekio visuomenės sveikatos priežiūros paslaugoms teikti ir dėl to nukenčia Biuro ir Klaipėdos miesto savivaldybės gyventojų interesai;

7.2. Palangos miesto savivaldybės iniciatyva, įsteigus Palangos miesto savivaldybės visuomenės sveikatos biurą ar numatant pasirašyti bendradarbiavimo sutartį dėl visuomenės sveikatos priežiūros paslaugų teikimo su kita savivaldybe.

8. Vienai iš Šalių norint nutraukti šią Sutartį, Šalis turi raštu informuoti kitą Šalį prieš 6 mėnesius.

9. Sutartis nutraukiama Šalims priėmus sprendimą dėl Sutarties nutraukimo ir susitarus dėl atsiskaitymo tvarkos už suteiktas paslaugas.

**IV. ATSAKOMYBĖ IR GINČŲ SPRENDIMO TVARKA**

10. Visi ginčai dėl Sutarties nuostatų sprendžiami Šalių derybomis.

11. Šalims nesusitarus, ginčas sprendžiamas Lietuvos Respublikos įstatymų nustatyta tvarka.

12. Už šios Sutarties įsipareigojimų nevykdymą arba netinkamą vykdymą Šalys atsako Lietuvos Respublikos teisės aktų nustatyta tvarka.

**V. BAIGIAMOSIOS NUOSTATOS**

13. Sutartis sudaryta dviem vienodą juridinę galią turinčiais egzemplioriais – po vieną kiekvienai sutarties Šaliai.

14. Visi šios Sutarties pakeitimai ir papildymai galioja tik tada, kai jie yra surašyti raštu ir patvirtinti abiejų Šalių parašais bei antspaudais.

**VI. SUTARTIES ŠALIŲ REKVIZITAI IR PARAŠAI**

|  |  |
| --- | --- |
| Palangos miesto savivaldybė  Įstaigos kodas 111101343 | Klaipėdos miesto savivaldybė  Įstaigos kodas 188710823 |
| Vytauto g. 73, LT-00134 Palanga  Tel. (8 460) 48 705, faksas (8 460) 40 216  AB Šiaulių bankas, Palangos filialas  A. s. LT 6871806000001130342  Palangos miesto savivaldybės meras  Vytautas Stalmokas  A. V. | Liepų g. 11, 91502 Klaipėda  Tel. (8 46) 39 60 01, faks. (8 46) 41 00 47  „Swedbank“, AB, kodas 73000  A. s. LT 257300010002331389  Klaipėdos miesto savivaldybės meras  Rimantas Taraškevičius  A. V. |